MOLITVA 


za milost po zagovoru Danice Širole 


Oče nebeski, tvoja vjerna službenica Danica 
posjedovala je iskrenu i zauzetu ljubav prema tebi 
i bližnjemu. Kao revna štovateljica presvete Euha- 
ristije i Srca Isusova marljivo se trudila riječju i 
perom da se tvoje Kraljevstvo proširi u srcima 
mladih i odraslih. Strpljivo podnoseći križ bolesti, 
koji ju je još više približio tebi, ostavila nam je pri- 
mjer predanja u tvoju svetu volju združenog s Kri- 
stovom mukom i smrću. Vjerujući da ju je tvoje 
milosrđe nagradilo za njezine molitve, pokore, 
dobra djela i kreposti koje su nam svima primjer 
za revniji kršćanski život, udijeli mi po njezinu za- 
govoru milost za koju te sada molim... ako je to 
tebi na slavu i na korist mome vječnom spasenju. 
Po Kristu Gospodinu našemu. Amen. 


Oče naš. Zdravo Marijo. Slava Ocu. 


O dobivenim milostima po zagovoru Danice Širole 
obavijest pošaljite na adresu: 


Sestra Slavica Buljan, FDC 
Samostan sv. Josipa 
Granešina 7 

10040 Zagreb-Dubrava 


Tiskano uz dopuštenje redovničkih poglavara. 
Zagreb, 2020. 





Kastovac, 1900. — Kagreb, 1926. 


Danica Širola 
(Božja ugodnica i učiteljica) 
Karlovac, 1900. - Zagreb, 1926. 


Rođena je u Karlovcu 18. travnja 1900. u pozna- 
toj obitelji uglednog učitelja Stjepana Širole u kojoj 
su uz Danicu bila još tri brata i četiri sestre. Dvije 
godine nakon Daničina rođenja obitelj se preselila 
u Zagreb. Danica je završila Višu pedagošku školu u 
Zagrebu i postala je učiteljica. Službovala je u školi 
na Kaptolu u Zagrebu, potom u Krašiću, Svetoj 
Jeleni i Crikvenici. Uz svoju službu Danica se bavila 
i književnim radom. Pisala je pjesme koje je objav- 
ljivala u Glasniku Srca Isusova i u drugim katolič- 
kim časopisima. Vodila je svoj dnevnik, a po nalogu 
svoga duhovnika napisala je i svoju autobiografiju. 
Bog ju je obilno nadario darovima uma i srca. 


Već od djetinjstva Danica je pokazivala sklonost 
prema pobožnosti i dubljem vjerskom životu. Još 
kao djevojčica u pučkoj školi navraćala je poslije 
nastave u samostansku crkvu sv. Vinka u Zagrebu 
da se pokloni Isusu koji joj je postao najmiliji prija- 
telj. Bila je članica Marijine Kongregacije i velika 
štovateljica Srca Isusova čiju je pobožnost revno ši- 
rila u mjestima gdje je službovala kao učiteljica. Po- 
sebnu pobožnost Danica je pokazivala prema Eu- 
haristiji. Svaki dan išla je na sv. Pričest pa i onda 


kada je bila teško bolesna. Na Tijelovo 1920. zavje- 
tovala je Bogu djevičanstvo i zavjetom obećala da će 
poći u samostan čim joj prilike dopuste. Neizlječiva 
bolest tuberkuloze od koje je bolovala posljednje 
dvije godine spriječila ju je da pođe u red sestara 
uršulinki. Umrla je u Zagrebu 2. rujna 1926. na gla- 
su svetosti i pokopana je na Mirogoju. Polje IX, 
grob 22. Odmah nakon njezine smrti Glasnik Srca 
Isusova donosi o njoj komemorativni članak u ko- 
jem čitamo: ,Uminuo je taj život kao zvijezda, što je 
naglo ostavila svoje mjesto i željno poletjela u Srce 
Isusovo za kojim je tako čeznula. Za života su mnogi 
u njoj gledali sveticu, dok se poslije njezine smrti to 
mišljenje još više utvrdilo.“ Nakon smrti Danicu su 
počeli nazivati ,hrvatskom Malom Terezijom'“. Prvu 
opširnu Daničinu biografiju naslovljenu ,,Miomiris 
Božje ljubavi“ objavila je 2017. s. M. Slavica Buljan 
članica Družbe Kćeri Božje ljubavi. 


Danicu Širolu, kao izuzetnu osobu ne samo na 
duhovnom nego i na kulturnom polju, prepoznali 
su još za njezina života i urednici velike spomenice 
»Znameniti i zaslužni Hrvati 925.-1925.“ koja je 
objavljena prigodom proslave tisućite obljetnice 
Hrvatskog kraljevstva 1925. Tako su uz njezina 
oca Stjepana i brata Božidara urednici i njoj po- 
svetili biografski članak na str. 254. ove vrijedne i 
važne publikacije za hrvatsku povijest i kulturu. 


